KOMISIJOS REGLAMENTAS (EB) Nr. 677/2009
2009 m. liepos 27 d.
dėl kukurūzų importo iš trečiųjų šalių į Portugaliją muito sumažinimo konkurso
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 144 straipsnį kartu su 4 straipsniu,
kadangi:
(1)
Remdamasi daugiašalių derybų Urugvajaus raunde (2) prisiimtais tarptautiniais Bendrijos įsipareigojimais Bendrija įsipareigojo į Portugaliją importuoti tam tikrą kukurūzų kiekį.
(2)
2008 m. gruodžio 18 d. Komisijos reglamentu (EB) Nr. 1296/2008, nustatančiu išsamias tarifinių kvotų taikymo kukurūzų bei sorgų importui į Ispaniją ir kukurūzų importui į Portugaliją taisykles (3), nustatytos konkrečios konkurso tvarkos taisyklės.
(3)
Atsižvelgiant į Portugalijos rinkoje susidariusias sąlygas, tikslinga pradėti konkursą dėl kukurūzų importo muito sumažinimo, kad importo kvota būtų visiškai išnaudota.
(4)
Bendro žemės ūkio rinkų organizavimo vadybos komitetas nepateikė nuomonės per pirmininko nustatytą laikotarpį,
PRIĖMĖ ŠĮ REGLAMENTĄ:
1 straipsnis
1. Pradedamas konkursas dėl Reglamento (EB) Nr. 1234/2007 136 straipsnyje numatyto muito, taikomo į Portugaliją importuojamiems kukurūzams, sumažinimo.
2. Taikomos Reglamento (EB) Nr. 1296/2008 nuostatos.
2 straipsnis
Konkursas vykdomas iki 2009 m. gruodžio 17 d. Vykstant šiam konkursui vykdomi daliniai konkursai, kurių paraiškų teikimo terminai nustatomi pranešime apie konkursą.
3 straipsnis
Šio konkurso tvarka išduotos importo licencijos galioja penkiasdešimt dienų nuo jų išdavimo datos pagal Reglamento (EB) Nr. 1296/2008 11 straipsnio 4 dalį.
4 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. liepos 27 d.